Diari Oficial de la Generalitat Valenciana


Sumari del DOGV 5676, del 09-01-2008 (2008/154)

ORDE de 28 de desembre de 2007, de la Conselleria de Benestar Social, per la qual s'aproven les bases i es convoquen ajudes a favor de les persones amb discapacitat, el manteniment de centres i desenvolupament de programes de servicis socials en este sector per a l'any 2008.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5676

Data del DOGV
:   09-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/154


Data del document
:   28-12-2007

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * integració social
    * ajuda pública
    * suport econòmic
    * servei social
    * ajuda als discapacitats
    * discapacitat
    * discapacitat psíquic
    * discapacitat físic

ORDE de 28 de desembre de 2007, de la Conselleria de Benestar Social, per la qual s'aproven les bases i es convoquen ajudes a favor de les persones amb discapacitat, el manteniment de centres i desenvolupament de programes de servicis socials en este sector per a l'any 2008. [2008/154]
El programa d'ajudes per a les persones amb discapacitat té com un dels seus objectius primordials facilitar la igualtat d'oportunitats, junt amb la integració i la promoció de l'accessibilitat, que l'Estatut d'Autonomia de la Comunitat Valenciana establix en l'article 10.3 com a àmbits d'actuació prioritaris, a fi de promoure l'autonomia personal i garantir el dret de totes les persones a accedir, amb plena equiparació de possibilitats, a tots els àmbits de la vida pública i social.
Este tipus de mesures d'acció positiva i foment signifiquen també un suport decidit a les famílies que tenen algun membre afectat per una discapacitat, que precisen d'un tractament de prevenció, rehabilitació o atenció especialitzada que requerisca de cures especials, per a millorar la seua qualitat de vida. I això, per ser la família el principal nucli de convivència i d'interacció social, a més de coprotagonista del procés general d'atenció a les persones amb discapacitat i, per tant, necessitades d'orientació i suport quan estos requerixen una atenció especialitzada diürna o residencial.
En este sentit, en línia amb els anteriors exercicis, la Generalitat manté com un pilar bàsic en este sector el compromís i la responsabilitat de continuar donant suport econòmicament al manteniment dels centres i servicis d'atenció a les persones amb discapacitat creats i gestionats per les entitats socials sense ànim de lucre i les entitats locals, per al compliment d'estos objectius, d'acord amb les seues disponibilitats pressupostàries, conforme establixen els articles 5.e i 47 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.
De la mateixa manera, la conselleria de Benestar Social té el propòsit de potenciar i continuar donant suport, a través de la Direcció General per a les Persones amb Discapacitat, als programes de servicis socials que complixen un fi dinamitzador, d'ajuda a la inclusió i suport a les persones amb discapacitat i les seues famílies, que tan favorablement estan interactuant per al desenvolupament de les persones afectades per discapacitats en el seu entorn social, mantenint i millorant les condicions de vida en el seu medi habitual.
Coherents amb el nou marc de promoció a l'autonomia personal, es facilita un major finançament per a l'adquisició i ús d'ajudes tècniques, establint com a criteri de priorització d'estes ajudes la situació de necessitat i menor nivell de recursos econòmics. D'acord amb les demandes socials i la seua diversitat, es manté un catàleg obert, d'acord amb la definició de les ajudes tècniques que arreplega l'article 3.4 de la Llei 1/1998, de 5 de maig, d'Accessibilitat i Supressió de Barreres Arquitectòniques i de Comunicació, i amb el que disposa l'article 17 de l'esmentada llei.
Així mateix, a fi que les persones amb greus problemes de mobilitat puguen gaudir dels mateixos drets que la resta de ciutadans a una vida autònoma i independent, s'introduïx una nova modalitat d'ajudes econòmiques per a facilitar els desplaçaments de persones amb mobilitat reduïda, a l'empara de l'article 36.a de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, alhora que s'ha constatat el reduït nombre de persones que accedixen al subsidi de mobilitat i compensació per despeses de transport del sistema de la Llei 13/1982, de 7 d'abril, d'Integració Social dels Minusvàlids (LISMI).
En un altre orde d'ajudes, que són el complement necessari per a accedir a la prestació efectiva de servicis d'atenció residencial, que s'han concedit com a ajudes d'atenció institucionalitzada per a persones amb discapacitat o amb malaltia mental crònica, s'introduïxen les modulacions necessàries perquè puguen mantindre's estes ajudes econòmiques amb caràcter transitori, fins que es culmine, en cada cas, els processos de valoració de la situació de dependència amb el programa individual d'atenció, com a conseqüència de la implantació gradual i progressiva del Sistema per a l'Autonomia i Atenció a la Dependència en la Comunitat Valenciana.
En virtut d'això, a proposta del director general per a les Persones amb Discapacitat, i fent ús de les facultats que em conferix el Decret 116/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Benestar Social, i l'article 47.11 del text refós de la Llei d'Hisenda Pública de la Generalitat Valenciana,
ORDENE
Primer. Objecte
La present orde té com a objecte aprovar les bases reguladores per a la concessió d'ajudes i subvencions per a l'exercici 2008 en matèria d'atenció a les persones amb discapacitat física, psíquica, sensorial i persones afectades per malaltia mental crònica, destinades a fomentar els tipus d'actuacions següents:
I) Ajudes per al desenvolupament personal.
II) Ajudes complementàries per a l'atenció especialitzada.
III) Manteniment i sosteniment de centres d'acció social dirigits a persones amb discapacitat.
IV) Desenvolupament de programes de servicis socials.
Segon. Convocatòria
S'aprova la convocatòria de les ajudes per a l'any 2008, que es regiran pel que disposen les bases generals, establides en l'annex I de l'orde, i per les bases específiques per a cada tipus d'ajuda o subvenció establides en els annexos II, III, IV i V, junt amb els models de sol·licitud d'ajuda dels annexos VI, VII i VIII.
Tercer. Finançament
El finançament de les ajudes i subvencions regulades i convocades per la present orde ho són a càrrec del crèdit i les línies de subvenció consignades en el capítol IV del programa 313.40 d'integració social del discapacitat de la Generalitat per al 2008.
DISPOSICIONS ADDICIONALS
Primera
Les ajudes objecte d'esta convocatòria queden condicionades a l'existència de crèdit adequat i suficient en els pressupostos de la Generalitat per a l'exercici 2008.
A este efecte, es publicarà una resolució del conseller de Benestar Social en el Diari Oficial de la Comunitat Valenciana per mitjà de la qual es faran públiques les línies pressupostària que sufragaran estes ajudes i també els seus imports.
Segona
Les subvencions atorgades a entitats per al manteniment de centres d'atenció a persones amb discapacitat i per al desenvolupament de programes de servicis socials que tinguen un import superior a 3.000 euros seran publicades en el Diari Oficial de la Comunitat Valenciana mitjançant una resolució del conseller de Benestar Social, on s'indicarà el beneficiari, la quantitat concedida, la finalitat de la subvenció i el crèdit pressupostari a què s'han imputat.
Al final de l'exercici es donarà publicitat a les subvencions concedides a les dites entitats, siga quin siga el seu import, per mitjà de la seua exposició en els taulers d'anuncis de les direccions territorials de la conselleria de Benestar Social.
Tercera
En tot el que no s'ha regulat en la present orde caldrà ajustar-se al que disposen els preceptes declarats bàsics de la Llei 38/2003, de 17 de novembre, General de Subvencions, en el text refós de la Llei d'Hisenda Pública de la Generalitat Valenciana, sempre que el precepte no haja sigut desplaçat pels de caràcter bàsic continguts en la Llei General de Subvencions, i també la resta de normativa estatal i autonòmica que hi siga d'aplicació.
Quarta
La concessió de subvencions d'esta orde es regirà pel procediment de concurrència competitiva, que s'ajustarà a les condicions establides en les bases reguladores de la convocatòria per a la concessió d'ajudes i subvencions.
Per raons d'interés social o humanitari i d'urgència social, en atenció a la concurrència de circumstàncies excepcionals, els òrgans competents per a resoldre ajudes podran excepcionar, amb caràcter subsidiari, amb un informe previ tècnic que acredite la concurrència de les dites raons i circumstàncies, els requisits, mòduls econòmics o quanties de les ajudes fixats en la convocatòria, sempre que existisca crèdit pressupostari adequat i suficient, i es deixarà constància de tot això en l'expedient.
Cinquena
La convocatòria de les ajudes públiques previstes en la present orde està exclosa del règim de notificació a la Comissió Europea, per raó dels beneficiaris i el seu caràcter social, d'acord amb l'article 87.1 del Tractat de la Comunitat Europea.
DISPOSICIONS FINALS
Primera
S'autoritza el sotssecretari de la conselleria de Benestar Social i el director general per a les Persones amb Discapacitat a dictar totes les instruccions que siguen necessàries en el desenvolupament d'esta orde.
Segona
La present orde entrarà en vigor l'endemà de la seua publicació en el Diari Oficial de la Comunitat Valenciana.
No obstant això, no es dictarà cap resolució de concessió sobre les sol·licituds d'ajuda, a l'empara d'esta, fins que no es publique la resolució del conseller de Benestar Social en el Diari Oficial de la Comunitat Valenciana per mitjà de la qual es faran públiques les línies pressupostàries que sufragaran estes ajudes i també els seus imports en l'exercici de l'any 2008.
Tercera
Contra la present convocatòria i bases reguladores de concessió d'ajudes es podrà interposar potestativament recurs de reposició davant del mateix òrgan que l'ha dictada en el termini d'un mes, comptat des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, de conformitat amb el que disposa l'article 46 de la Llei 29/98, de 13 de juliol, reguladora de la Jurisdicció Contenciosa Administrativa, sense perjudici que puguen interposar qualsevol altre que estimen pertinent.
València, 28 de desembre de 2007
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
Bases generals de la convocatòria
TÍTOL I
Procediment
Primera. Termini i lloc de presentació de sol·licituds
1. El termini de presentació de sol·licituds serà el següent:
a) Per a subvencions destinades a desenvolupament de programes de servicis socials i manteniment i sosteniment de centres, el termini de presentació de sol·licituds serà d'un mes comptat a partir de l'endemà de la publicació d'esta orde en el Diari Oficial de la Comunitat Valenciana.
b) Per a ajudes de desenvolupament personal i ajudes complementàries per a l'atenció especialitzada, el termini de presentació de sol·licituds serà des de l'endemà de la publicació d'esta orde fins al 31 de març de 2008.
No obstant això, amb caràcter extraordinari, podran admetre's i tramitar-se aquelles sol·licituds d'ajudes presentades després d'eixa data, sempre que s'acredite l'aparició de la necessitat fora del termini ordinari de presentació de sol·licituds.
2. Les sol·licituds d'ajuda es presentaran, junt amb la documentació requerida, preferentment en les direccions territorials de Benestar Social i/o en l'ajuntament del municipi on residisca el sol·licitant, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els treballadors socials dels ajuntaments remetran les sol·licituds d'ajudes de desenvolupament personal i ajudes d'atenció institucionalitzada, degudament informades, a les direccions territorials de Benestar Social.
Direcció Territorial de Benestar Social d'Alacant
Rambla de Méndez Núñez, núm. 41
03782 Alacant
Direcció Territorial de Benestar Social de Castelló
Avinguda dels germans Bou, núm. 81
12786 Castelló de la Plana
Direcció Territorial de Benestar Social de València
Avinguda del Baró de Càrcer, núm. 36
46036 València
Segona. Tramitació
1. La tramitació de les sol·licituds correspon a les direccions territorials de Benestar Social, les qual les verificarà, i podran realitzar d'ofici les actuacions que consideren necessàries per a la determinació, el coneixement, i la comprovació de les dades en virtut de les quals s'ha de pronunciar la resolució en els termes que preveuen els articles 23.5 i 24 de la Llei 38/2003, de 17 de novembre, General de Subvencions.
2. No podran accedir a la condició de beneficiaris les persones o entitats en què concórreguen alguna de les circumstàncies assenyalades en l'article 13 de la Llei 38/2003, de 17 de novembre, General de Subvencions, o no es troben al corrent de pagament d'obligacions per reintegrament de subvencions que, si és el cas, se'ls hagueren exigit.
A este efecte, junt amb la instància de sol·licitud d'ajuda, s'aportarà declaració responsable del beneficiari, en què s'expresse que estes obligacions i en especial les obligacions de reintegrament de subvencions per deutes amb l'administració han sigut complides o, si és el cas, que no es tenen estes, d'acord amb l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE núm. 176, de 25 de juliol de 2006).
En tot cas, l'acreditació d'estar al corrent de les seues obligacions tributàries i davant de la Seguretat Social es realitzarà en la forma prevista per l'Orde de 30 de maig de 1996, de la conselleria d'Economia i Hisenda, sobre justificació del compliment d'obligacions tributàries i davant de la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 2275, de 21 de juny de 1996).
Sempre que l'interessat així ho autoritze, els certificats administratius en paper podran ser substituïts per certificats telemàtics o per transmissions de dades.
3. A fi de valorar les sol·licituds, es constituiran les comissions de valoració, que s'especifiquen en els annexos d'esta orde, que actuaran com a òrgan col·legiat, de conformitat amb el que preveu l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i proposaran a l'òrgan competent per a la concessió les corresponents propostes de resolució de concessió o denegació d'ajudes, d'acord amb la relació prioritzada de beneficiaris proposats.
4. El termini màxim per a tramitar i notificar les resolucions per a la concessió d'ajudes serà de tres mesos, a comptar des de l'endemà de la data de la publicació en el Diari Oficial de la Comunitat Valenciana de la resolució de la conselleria de Benestar Social per la qual es fixa i determina els imports de les línies de subvenció d'esta orde de convocatòria de subvencions.
Tercera. Resolució
1. La resolució de les ajudes relatives a manteniment i sosteniment de centres i desenvolupament de programes corresponen, per delegació del conseller de Benestar Social, al director general per a les Persones amb Discapacitat.
En les sol·licituds d'ajudes de desenvolupament personal i de prestacions econòmiques individualitzades vinculades a l'adquisició d'un servici, es delega la facultat de resolució en els directors o directores territorials de Benestar Social.
2. Transcorregut el termini establit sense haver-se dictat i notificat resolució expressa, haurà d'entendre's desestimada la sol·licitud formulada per l'interessat, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana.
No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptat a partir de la data de publicació en el Diari Oficial de la Comunitat Valenciana de la resolució del conseller de Benestar Social que done publicitat a este increment.
Quarta. Recursos
1. Les resolucions que es dicten esgoten la via administrativa i contra elles podrà interposar-se recurs potestatiu de reposició en el termini d'un mes a comptar des de l'endemà de la seua notificació.
2. Davant de la desestimació per silenci administratiu podrà interposar-se enfront de l'acte presumpte idèntic recurs en el termini de tres mesos a comptar des del que haguera finalitzat el termini per a tramitar i resoldre indicat en la base segona, apartat 4, del present annex.
3. Tot això sense perjudici que en ambdós supòsits, l'interessat puga interposar directament recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, o qualsevol altre recurs que estime pertinent.
4. En el cas que l'entitat sol·licitant fora una entitat local, caldrà ajustar-se al que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
TÍTOL II
Del pagament i de la justificació de les subvencions
Cinquena. Garanties prèvies al pagament de la subvenció
1. Quan es produïsquen bestretes de pagament, el beneficiari de la subvenció estarà obligat a garantir la totalitat de l'import d'estos. A estos efectes, s'entendrà per bestretes de pagament les quantitats que siguen lliurades a favor del beneficiari amb anterioritat a què este justifique la despesa corresponent.
No obstant això, queden exceptuades d'esta obligació les corporacions locals. Igualment, queden exonerades del compliment d'esta obligació les entitats sense ànim de lucre, les persones físiques i les famílies en què concórreguen les circumstàncies previstes en l'article 47 bis, apartat 3, lletra a, del Text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell.
2. L'esmentada garantia podrà constituir-se en forma d'aval bancari o pòlissa d'assegurament subscrita amb qualsevol entitat oficialment reconeguda. En el cas d'aval bancari, este haurà de constituir-se amb caràcter solidari i amb renúncia expressa al benefici d'exclusió previst en l'article 1830 del Codi Civil.
3. Per a la constitució i tramitació de les garanties caldrà ajustar-se al que disposa la secció II, capítol III, títol II, del Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques; al capítol III, títol II, llibre I, del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques; i a l'Orde de 14 de febrer de 1986, de la conselleria d'Economia i Hisenda, per la qual es regula el procediment de constitució i devolució de fiances (DOGV de 7 de març de 1986).
4. Siga quina siga la forma triada per a formalitzar la garantia, esta haurà de depositar-se en les direccions territorials d'Economia i Hisenda de la província corresponent, els quals faran entrega al beneficiari de la carta de pagament acreditativa del depòsit, la qual haurà de ser presentada pel beneficiari en la direcció territorial de Benestar Social de l'esmentada província com a requisit previ i inexcusable per al pagament de la bestreta.
Sisena. Sistema de pagaments de les subvencions
1. Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta orde s'ajustarà als percentatges que establix l'article 47 bis del text refós de la Llei d'Hisenda Pública:
a) S'anticiparà fins a un 40% de l'import de la subvenció després de la seua concessió.
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà un segona bestreta la quantia de la qual ascendirà fins a un 20% de l'import de la subvenció.
c) La resta s'abonarà després de la justificació pel beneficiari de la totalitat de la despesa objecte de la subvenció atorgada.
La concreció dels percentatges d'ajudes dirigides al manteniment de centres i desenvolupament de programes es concretarà, bé en la resolució de la conselleria de Benestar Social, per la qual es determinen els crèdits que han de finançar els servicis socials en el sector de discapacitats, o bé, i en tot cas, en la resolució de la concessió de les ajudes i subvencions.
2. El pagament de les ajudes de desenvolupament personal i de prestacions econòmiques individualitzades vinculades a l'adquisició d'un servici s'efectuarà contra presentació per part de la persona beneficiària, de la justificació o justificacions per a acreditar l'efectiva i correcta aplicació de la despesa efectuada. El pagament d'este tipus d'ajudes podrà realitzar-se en un pagament únic o en pagaments fraccionats.
Setena. Sistema i termini de presentació de la justificació de les subvencions
1. El procediment per a realitzar la justificació d'estes subvencions estarà directament relacionat amb el sistema de pagaments establit en la base sisena i annexos d'esta orde per als diferents tipus de subvencions, procediment que s'especificarà en cada una de les resolucions de concessió.
2. Amb independència del tipus de subvenció de què es tracte, el termini màxim de presentació de la justificació acabarà el dia 15 de gener de 2009, i s'haurà d'haver realitzat la despesa corresponent amb anterioritat al 31 de desembre de 2008.
Huitena. Reintegrament i mesures de control
1. Correspon a la direcció territorial de Benestar Social establir l'adequat seguiment de la despesa objecte de les ajudes i subvencions regulades en la present orde. Els beneficiaris estaran obligats a entregar, a requeriment d'esta, els documents, factures o altres comprovants i justificants que siguen necessaris per a justificar les condicions i quantia de la despesa efectuada en relació amb l'objecte subvencionat.
2. Es dictarà una resolució pel director territorial de Benestar Social de desistiment sense efecte o minoració, i en tot cas reintegrament de les quantitats percebudes i l'exigència dels interessos de demora des del moment del pagament de la subvenció en cas d'obtenció de l'ajuda falsejant les condicions requerides per a això o ocultant aquelles que ho hagueren impedit, i també en els altres supòsits previstos en l'article 37 de la Llei 38/2003, de 17 de novembre, General de Subvencions.
3. El procediment s'iniciarà d'ofici a iniciativa de l'òrgan concedent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia. També s'iniciarà a conseqüència de l'informe de control financer emés pel Servici d'Intervenció.
En la tramitació del procediment es garantirà, en tot cas, el dret de l'interessat a l'audiència.
El termini màxim per a resoldre i notificar la resolució procedent serà de tres mesos a comptar des de l'inici de l'expedient de desistiment sense efectes o de minoració.
La resolució dels procediments de regularització econòmica (revocació, reajustament, minoració, desistiment sense efecte o reintegrament) posaran fi a la via administrativa.
4. Les quantitats que es reintegren tindran consideració d'ingrés de dret públic, als efectes del procediment aplicable per a la cobrança.
5. La competència per a l'exercici del control financer de les ajudes correspon als servicis d'Intervenció de la Generalitat.
ANNEX II
Bases reguladores per a la concessió d'ajudes per al desenvolupament personal de les persones amb discapacitat
Primera. Sol·licitants
Les ajudes podran ser sol·licitades per les persones afectades per alguna discapacitat que disposen de certificat de reconeixement de la condició de minusvalidesa amb anterioritat a la publicació d'esta orde, o bé, estiga en fase de ser reconeguda la dita condició amb la documentació completa amb anterioritat a la dita data, sense que es trobe paralitzat l'expedient per causa imputable a l'interessat, o pel seu representant legal, que a més reunisquen les condicions arreplegades en la base tercera.
Segona. Objecte, tipus d'ajudes i característiques
Constituïxen l'objecte de les ajudes de desenvolupament personal per a persones amb discapacitat totes aquelles mesures tendents a facilitar a persones amb problemes motors o sensorials el manteniment en el propi entorn social, incrementant la seua autonomia i afavorint les seues relacions i la integració en la societat.
Les ajudes previstes tenen caràcter subsidiari respecte de les que puguen rebre's a través dels servicis de l'administració General de l'Estat, de les entitats gestores de la Seguretat Social i de les ajudes la gestió i competència de les que tinga atribuïda qualsevol altre organisme o departament del Consell.
S'establixen els tipus següents:
1. Ajudes tècniques
Comprenen aquelles mesures destinades a l'adaptació funcional de la llar i a l'adquisició dels útils necessaris per al desenvolupament en la vida ordinària i que estiguen directament relacionades amb el tipus de discapacitat del sol·licitant de l'ajuda.
Respecte a l'adaptació de la llar i dels útils, només se subvencionaran aquells elements necessaris per a augmentar l'accessibilitat i l'autonomia en la realització d'actes de la vida diària de la persona amb discapacitat i en general qualsevol altre mitjà o instrument que elimine les barreres de comunicació.
2. Ajudes destinades a l'eliminació de barreres arquitectòniques
Comprenen aquelles transformacions o reformes que contribuïsquen a evitar els obstacles i a facilitar la mobilitat en l'habitatge propi o en l'edifici de la persona amb discapacitat, per a eliminar les barreres arquitectòniques existents.
Respecte a esta ajuda, només se subvencionaran aquelles unitats d'obra i instal·lacions necessàries per a eliminar les barreres arquitectòniques, excloent-ne qualsevol altra unitat d'obra o instal·lació que no tinga relació amb la supressió de barreres o millora de l'accessibilitat.
3. Ajudes de transport i desplaçament
Comprenen aquelles mesures destinades a facilitar els desplaçaments de les persones amb mobilitat reduïda per mitjans propis i autònoms per mitjà de l'adaptació de vehicles de motor, i per al transport amb taxi o vehicle adaptat a aquelles persones que no poden utilitzar els mitjans de transport públic i requerixen d'una despesa extraordinària per al seu desplaçament.
Tercera. Requisits dels beneficiaris
Els sol·licitants de les ajudes hauran de reunir amb anterioritat a la publicació de l'orde els requisits següents:
1. Ser menor de 60 anys.
2. Disposar de certificat de reconeixement de la condició de minusvalidesa o bé estiga en fase de ser reconeguda la dita condició amb la documentació completa amb anterioritat a la publicació de l'orde, sense que es trobe paralitzat l'expedient per causa imputable a l'interessat.
3. Que existisquen deficiències de caràcter motor o sensorial en el sol·licitant que li impedisquen o dificulten la seua mobilitat i/o comunicació a través de mitjans normals.
4. Que la sol·licitud estiga referida a elements relacionats amb les necessitats accessibilitat i/o comunicació, i seran exclosos els que signifiquen una millora en la llar/edifici que no estiga directament relacionada amb els impediments físics i/o sensorials reconeguts en el corresponent dictamen tecnicofacultatiu.
5. Idoneïtat de l'actuació, prestació o ajuda sol·licitada per a cobrir la necessitat que planteja el sol·licitant.
6. No haver obtingut, en els últims 5 anys, ajuda pel mateix concepte, excepte provada necessitat.
Quarta. Documentació que ha d'acompanyar-se a la sol·licitud
1. Sol·licitud, segons model oficial que figura en l'annex VI, subscrita pel beneficiari o pel seu representant, degudament emplenada.
2. Fotocòpia del DNI del sol·licitant i/o del representant i/o fotocòpia del llibre de família.
3. En els supòsits d'incapacitat declarada judicialment s'acompanyarà fotocòpia de la resolució judicial d'incapacitació i de designació de tutor o curador.
En els supòsits de menors discapacitats, s'aportarà fotocòpia de llibre de família junt amb una declaració de conformitat de sol·licitud d'ajuda per part del cònjuge que no haja exercitat la representació.
4. Declaració de la renda corresponent a l'exercici de 2006 dels membres de la unitat familiar. En cas d'estar exempt de l'obligació de presentar la declaració de l'impost sobre la renda de les persones físiques, el sol·licitant haurà de presentar certificat negatiu de l'Agència Estatal de l'administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
Sempre que l'interessat així ho autoritze, els certificats administratius en suport paper podran ser substituïts per certificats telemàtics o per transmissions de dades.
5. Certificat de reconeixement de la condició de minusvalidesa acompanyat del corresponent dictamen tècnic del Centre de Valoració i Orientació o, si és el cas, còpia de sol·licitud de certificat de reconeixement de la condició de minusvalidesa.
6. Informe social en què s'especifique la necessitat de l'actuació objecte de l'ajuda, en què s'indique repercussions positives o negatives que la concessió o denegació de l'ajuda sol·licitada puga ocasionar a l'interessat.
7. Per a la modalitat d'ajudes tècniques: un pressupost detallat corresponent a l'adquisició que se sol·licite.
8. Per a la modalitat d'eliminació de barreres arquitectòniques:
- Dos pressupostos de les adaptacions a realitzar, amb especificació detallada i valorada de totes elles.
- Justificació de la propietat de l'habitatge o l'autorització del propietari per a realitzar les reformes.
- Permisos municipals, si és el cas.
9. En ajudes per al transport i desplaçament:
A) Per a la modalitat d'adaptació d'un vehicle de motor:
- Presentació del permís de conducció.
- Garantir, per mitjà de declaració responsable, l'afectació del vehicle al seu ús exclusiu i privat durant un període mínim de 6 anys.
- Ajustar-se l'adaptació que se sol·licita a allò que s'ha estipulat en el permís de conduir.
- Un pressupost detallat corresponent a l'adaptació a realitzar.
B) Per a la modalitat d'ajudes de transport:
- Tindre una edat mínima de 16 anys i màxima de 60 anys.
- Tindre reconeguda la condició de persona amb mobilitat reduïda (annex III del Reial Decret 1971/1999, de 23 de desembre, BOE núm. 22, de 26 de gener de 2000).
- No trobar-se impossibilitat per a efectuar desplaçaments fora del seu domicili habitual.
- No ser beneficiari o no tindre dret, pel còmput dels recursos econòmics i/o familiars o per qualssevol altra circumstància, al subsidi de mobilitat i compensació per despeses de transport, que establix l'article 12 de la Llei 13/1982, de 7 d'abril, d'Integració Social dels Minusvàlids (LISMI).
- No estar comprés en el camp d'aplicació del sistema de la Seguretat Social per no desenvolupar activitat laboral, ni superar el nivell de recursos econòmics personals de 9.045 euros en còmput anual (o renda per càpita familiar equivalent, segons la taula de la base sisena).
- Que s'acredite la necessitat d'esta ajuda per no disposar de vehicle propi ni poder utilitzar els mitjans convencionals de transport públics existents per al seu accés als centres de dia, servicis d'integració social o altres centres o servicis, degudament justificats, que puga requerir.
Si el sol·licitant és usuari de centre d'atenció diürna, este no haurà de disposar de servici de transport subvencionat.
Esta ajuda és compatible i complementària, si és el cas, amb la prestació d'assistent personal en cas de persones amb gran dependència que tinguen reconeguda esta prestació econòmica.
Esta ajuda és incompatible amb el subsidi de mobilitat i compensació per despeses de transport (LISMI) i el bo d'atenció a persones amb discapacitat (BONAD), que finança estades en places d'atenció residencial.
En el cas de sol·licitants l'ajuntament dels quals tinguen implantat el sistema d'ajudes bo taxi, es realitzarà un estudi singularitzat dels requisits exigits per cada normativa per a afavorir, si és el cas, al nombre més gran de beneficiaris.
Cinquena. Determinació de la quantia de l'ajuda
1. La forma de determinar la quantia de l'ajuda estarà determinada en funció dels ingressos de la unitat familiar, del nombre de membres d'esta, del cost de l'actuació o del mòdul econòmic estipulat per a cada tipus d'ajuda i del percentatge de subvenció, conforme s'estipula en el quadre de la base sisena.
La quantia màxima de l'ajuda no podrà ser superior al cost de la necessitat que tracta de cobrir l'ajuda ni superar els mòduls econòmics màxims següents:
1. Ajudes tècniques: fins a 1.800 euros
2. Eliminació de barreres arquitectòniques: fins a 4.775 euros
3. Adaptació vehicles de motor: fins a 1.400 euros
4. Ajudes per al transport: fins a 540 euros (45 euros/mes)
En el cas de l'ajuda per a transport i desplaçament, el seu import haurà de cobrir les necessitats temporals o anuals.
2. Per a determinar els ingressos, es tindran en compte els ingressos procedents de tots i cada un dels membres de la unitat familiar.
A l'efecte d'esta orde, constituïxen modalitats d'unitat familiar: la integrada pels cònjuges no separats legalment o la formada pels membres d'una unió de fet i, si n'hi ha, els fills i altres descendents en què concórreguen les circumstàncies següents:
a) Que siguen fadrins i convisquen amb estos.
b) Que no hagen complit 24 anys d'edat el 31 de desembre de 2007, llevat que siguen discapacitats amb un grau de minusvalidesa igual o superior al 33%, i en este cas no hi haurà límit d'edat.
En el cas que en la unitat familiar de l'interessat convisca alguna altra persona que, havent complit o no l'esmentada edat, presente declaració de l'impost de la renda sobre les persones físiques independent, els seus ingressos seran, en tot cas, exclosos.
Sisena. Percentatge de subvenció en funció dels ingressos i del nombre de membres de la unitat familiar
1. El percentatge de subvenció es determinarà d'acord amb la següent taula d'ingressos, segons el nombre de membres de la unitat familiar:

2. Quan els ingressos superen les quantitats indicades en la casella inferior, es dictarà una resolució denegatòria de l'ajuda.
3. Si per aplicació del percentatge de la subvenció aplicable resulta una quantitat a concedir inferior a 150 euros, es concedirà la dita quantitat mínima.
Setena. Prioritats i criteris de valoració
1. Per a la valoració i concessió d'estes ajudes, es tindrà en compte la situació econòmica del sol·licitant i de la seua unitat familiar, conforme s'ha establit en la base cinquena, i també la situació personal i social, per mitjà de l'informe social que acredite la necessitat i la finalitat de l'ajuda, i també, si és el cas, la seua pertinència tècnica.
2. Es constituirà una comissió de valoració en les direccions territorials de Benestar Social composta per:
- Cap de Servici d'Acció Social, en qualitat de president.
- Cap de la Secció de Discapacitats, en qualitat de secretari.
- Tècnics o tècniques de la secció que hagen instruït els expedients.
3. En cas de no disposar de suficient quantia pressupostària per a atendre totes les sol·licituds, les ajudes seran adjudicades atenent als següents criteris de prioritat:
Primer. Els sol·licitants que acrediten uns ingressos inclosos en trams de renda inferior conforme a l'orde establit: A, B, C i següents.
Segon. A igualtat de nivell d'ingressos o renda en un determinat tram, l'orde de prioritat serà el corresponent a la data de registre d'entrada de la sol·licitud, acompanyada de l'informe social, en l'òrgan competent per a resoldre.
Huitena. Exclusions i incompatibilitats
Queden explícitament excloses d'estes ajudes:
1. Aquelles actuacions que siguen objecte d'ajuda de competència institucional d'altres organismes públics.
2. Aquelles actuacions que hagen sigut subvencionades, pel mateix concepte, per altres organismes.
3. Adquisicions efectuades o actuacions executades amb anterioritat a la petició de l'ajuda i/o de l'exercici anterior a la vigència de la convocatòria.
Serà incompatible la concessió de l'ajuda sol·licitada amb el gaudi gratuït i/o simultani de prestacions que cobrisquen els mateixos supòsits i necessitats, a través d'altres institucions públiques o privades que els subvencionen.
Novena. Documentació justificativa de la despesa
1. Les factures acreditatives de la despesa realitzada hauran de reunir els requisits arreplegats en el Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, 29 de novembre de 2003) i normativa de desplegament. L'esmentada despesa haurà d'haver sigut realitzada amb anterioritat al 31 de desembre de 2007.
2. En el cas de les ajudes de transport, els beneficiaris hauran de sol·licitar i conservar les factures o justificants emesos pels propietaris d'eurotaxis o dels vehicles adaptats que hagen prestat els servicis. En el cas de no esgotar la quantia econòmica, hauran de reintegrar les quantitats no utilitzades.
ANNEX III
Bases reguladores per a la concessió d'ajudes complementàries per a l'atenció especialitzada
Primera. Sol·licitants
1. Les ajudes d'atenció complementàries per a l'atenció especialitzada podran ser sol·licitades per les persones afectades per alguna discapacitat, que es troben en situació de necessitat i no tinguen recursos econòmics suficients, que els impedisca fer front al preu d'un servici d'atenció residencial especialitzada.
2. En especial, tindran dret a una ajuda econòmica complementària les persones amb discapacitat o amb malaltia mental crònica que tinguen reconeguda la seua situació de dependència en grau i nivell d'atenció preferent, si es troben ja ingressades o tenen reserva de plaça en centre de titularitat privat degudament autoritzat, i es troben pendents d'aprovació del programa individual d'atenció.
3. Així mateix, aquelles persones beneficiàries d'una ajuda d'atenció institucionalitzada en l'exercici 2007, ingressades en centres d'atenció especialitzada amb cost/plaça molt elevats en els quals paguen a estos més del 75% de la prestació periòdica i dels ingressos totals que perceben, sempre que requerisquen servicis de caràcter continuat.
Segona. Objecte i condicions generals
Les ajudes complementàries per a l'atenció especialitzada es conceben en el marc de servicis socials en l'àmbit de la Comunitat Valenciana com a prestacions econòmiques individualitzades que es concedixen amb caràcter de subvenció personal i finalista, en haver esgotat o resultar insuficients els recursos de caràcter individual o comunitaris per a atendre les necessitats del sol·licitant que requerix l'atenció assistencial.
Si després de la concessió de l'ajuda s'adjudica al beneficiari una plaça en un centre públic, concertat o subvencionat, una prestació pública vinculada a l'adquisició de servici o opte per un altre tipus de prestació econòmica per a la seua atenció en l'entorn familiar, l'eficàcia de l'ajuda es deixarà sense efecte per desaparició del fet que va donar lloc a la seua concessió o es procedirà a la seua modificació, segons corresponga.
Tercera. Requisits dels beneficiaris
1. Els sol·licitants de les ajudes hauran de reunir amb anterioritat a la publicació de l'orde els requisits següents:
a) Ser menor de 65 anys.
b) Haver sol·licitat plaça en residència pública.
c) Disposar del certificat de reconeixement de la condició de minusvàlid amb anterioritat a la publicació d'esta orde, o bé estiga en fase de ser reconeguda esta condició o la situació de dependència amb la documentació completa amb anterioritat a la dita data, sense que es trobe paralitzat l'expedient per causa imputable a l'interessat.
d) Estar afectat per una discapacitat que dificulte la seua integració social, o bé no tindre domicili o tindre una situació familiar greu que impedisca l'atenció de l'individu que, per les seues característiques personals, no pot desenvolupar una vida autònoma.
e) Disposar de la prescripció tècnica en què es determine la necessitat objecte d'ajuda.
2. Es podrà establir a través d'una convocatòria pública específica i les seues corresponents bases reguladores aprovades per l'òrgan competent de la conselleria de Benestar Social els requisits per a la concessió d'altres ajudes complementàries per a persones amb discapacitat amb característiques o necessitats especials.
Quarta. Documentació que ha d'acompanyar-se a la sol·licitud
1. En el cas de noves sol·licituds, que es presenten per primera vegada o que no van ser ateses en exercicis anteriors:
a) Sol·licitud, segons model oficial que figura en l'annex VI, degudament emplenada i subscrita per l'usuari o el seu representant.
b) Fotocòpia del document que acredite la sol·licitud de plaça en un centre públic i que es troba en llista d'espera.
c) Certificat de reconeixement de la condició de minusvàlid acompanyat del corresponent dictamen tecnicofacultatiu.
d) Prescripció tècnica en què es determine la necessitat l'acció objecte de l'ajuda expedit pels servicis tècnics municipals o pels equips de salut mental en el cas de malalts mentals.
e) Declaració de la renda corresponent a l'exercici de 2006 del sol·licitant de l'ajuda i/o de la seua unitat familiar. En cas d'estar exempt de l'obligació de presentar la declaració de l'impost sobre la renda de les persones físiques, el sol·licitant haurà de presentar certificat negatiu de l'Agència Estatal de l'administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades al sol·licitant, i també les pensions o ajudes percebudes pels familiars com a conseqüència de la minusvalidesa del sol·licitant.
Sempre que l'interessat així ho autoritze, els certificats administratius en suport paper podran ser substituïts per certificats telemàtics o per transmissions de dades.
f) Certificat del director o directora de la residència, degudament autoritzada, on pretenga ingressar en què conste l'existència de plaça i el cost mensual de la mateixa.
En el cas d'estar ja ingressat, s'aportarà un certificat en què figure la data d'ingrés i el cost mensual de la plaça.
g) Fotocòpia del document nacional d'identitat de l'usuari i/o del seu representant.
h) En els supòsits d'incapacitat declarada judicialment s'acompanyarà fotocòpia de la resolució judicial d'incapacitació i nomenament de tutor o curador.
En els supòsits de menors amb discapacitat, majors de 16 anys, s'aportarà fotocòpia de llibre de família junt amb una declaració de conformitat de sol·licitud d'ajuda per part del cònjuge que no haja exercitat la representació.
2. En el cas de renovació d'ajudes a persones beneficiàries d'ajudes d'atenció institucionalitzada en 2007 que necessiten una ajuda complementària per a garantir la continuïtat del servici:
a) Sol·licitud, segons model oficial que figura en l'annex VI, degudament emplenada i subscrita per l'usuari o el seu representant.
b) Documents d), e) i f) de l'apartat anterior. En el cas de persones amb malaltia mental crònica, la continuïtat ha d'estar prescrita per informe mèdic psiquiàtric de la unitat de salut mental que intervé en el seguiment i manteniment d'un programa assistencial específic de rehabilitació.
Cinquena. Prioritats i criteris de valoració
1. L'adjudicació de les ajudes s'ajustarà als criteris següents:
a) Tindran prioritat les persones que hagen sigut beneficiaris d'ajudes d'atenció institucionalitzada en l'any 2007, que es troben ingressades en algun centre d'atenció residencial específic a data 1 de gener de 2008, sempre que s'acredite la necessitat de continuació d'atenció especialitzada.
b) Així mateix, la cobertura de les necessitats de persones en situació de desemparament, abandonament o extrema necessitat que requerisquen especial protecció.
2. En l'examen de la sol·licituds d'ajudes, hauran de ser tinguts en compte els aspectes i criteris de valoració següents:
a) Situació personal, familiar i social
Es constatarà les condicions carenciales de la persona i el seu entorn familiar (absència de membres responsables de la unitat familiar, causes que dificulten o impedixen l'atenció en este àmbit, carència d'allotjament, etc.), i també els factors socials i d'esgotament d'altres recursos públics alternatius.
Es valorarà positivament la temporalitat de les estades, en especial en el cas de persones ingressades en centres específics de malalts mentals, atés que l'internament no pot tindre una durada indefinida, i també l'existència d'un pla de reintegració familiar per vacances, eixides o estades de caps de setmana.
b) Situació econòmica
Es valorarà la renda per càpita individual del sol·licitant o de la unitat familiar. A este efecte es considera que la persona amb discapacitat es troba integrada en la corresponent unitat familiar, encara que estiguen internats en centres especialitzats, sempre que el contribuent aparega vinculat amb familiars compresos fins al segon grau de consanguinitat o afinitat i convisca amb ells o exercisquen les corresponents reduccions o deduccions per la seua atenció i assistència.
Per a la determinació de la renda per càpita del sol·licitant o de la unitat familiar es comptabilitzaran tots els recursos econòmics nets dels membres de la unitat familiar (incloent-hi els rendiments del treball, rendes del capital, activitats empresarials, professionals i ajudes o pensions atorgades per organismes públics o entitats privades, encara que es troben exemptes de l'obligació de declarar en el IRPF). La renda anual obtinguda es dividirà pel nombre de membres que componguen la unitat familiar o de convivència.
3. Per a la valoració de les sol·licituds i concessió de les ajudes s'establirà una comissió de valoració en cada direcció territorial de Benestar Social constituïda:
- pel cap o la cap del Servici d'Acció Social, en qualitat de president
- pel cap o la cap de la Secció de Discapacitats, en qualitat de secretari
- pels tècnics o tècniques de la secció que hagen estudiat els expedients
Sisena. Quantia màxima de les ajudes
1. La quantia màxima de l'ajuda d'atenció complementària sumada a l'aportació exigible al beneficiari no podrà ser superior al cost de la necessitat que tracta de cobrir ni superar els mòduls econòmic màxims per a l'internament en centres residencials, que s'establix en un màxim de 1.360 euros/mes.
2. En tot cas, l'aportació dels beneficiaris per a una plaça residencial serà, almenys, del 75% dels seus ingressos nets anuals, garantint al beneficiari per a les seues despeses de lliure disposició una quantitat mínima de 150 euros/mes.
3. Per a la determinació de l'ajuda que cal concedir s'efectuarà atenent dins dels límits assenyalats la naturalesa complementària d'estes ajudes, la situació de necessitat i les disponibilitats pressupostàries globals per a atendre este tipus d'ajudes.
Setena. Documentació justificativa de la despesa
1. El pagament d'este tipus d'ajudes podrà realitzar-se en un pagament únic o en pagaments fraccionats, i la Direcció Territorial de Benestar Social haurà de desenvolupar les actuacions oportunes per a l'aprovació de la despesa, prèvia presentació de les factures i dels oportuns justificants.
Així mateix, podrà autoritzar-se que el seu pagament s'efectue trimestralment directament a l'entitat titular de la residència o centre específic de malalts mentals, sempre que conste expressament per escrit l'autorització i el consentiment de la persona beneficiària i de la pròpia entitat.
2. Les factures acreditatives de la despesa realitzada hauran de reunir els requisits arreplegats en el Reial Decret 1496/2003, de 28 de novembre, pel qual s'aprova el reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, 29 de novembre de 2003) i normativa de desplegament. L'esmentada despesa haurà d'haver sigut realitzada amb anterioritat al 31 de desembre de 2007.
ANNEX IV
Bases reguladores per a la concessió de subvencions per al manteniment i sosteniment de centres d'atenció a persones amb discapacitat o persones amb malaltia mental crònica
Primera. Sol·licitants
Podran sol·licitar les subvencions corresponents a manteniment de centres els representants de les entitats sense ànim de lucre que estiguen inscrites en el Registre de Titulars d'Acció Social, Centres i Servicis de la conselleria de Benestar Social, la funció principal dels quals siga l'atenció a les persones amb discapacitat i/o malalts mentals crònics.
Així mateix les corporacions locals i les mancomunitats, constituïdes d'acord amb el que disposa l'article 3.2 de la Llei 7/1985, reguladora de les Bases de Règim Local, podran sol·licitar les ajudes corresponents a centres, de conformitat amb el que disposa el presente annex.
Segona. Objecte
Les subvencions arreplegades en este annex tenen com a objecte finançar les despeses de manteniment dels tipus de centres de servicis socials especialitzats següents:
a) Centres d'atenció diürna
1. Centres d'estimulació precoç o d'atenció primerenca
2. Centres ocupacionals
3. Centres de rehabilitació i integració social per a malalts mentals crònics (CRIS)
4. Centres de dia per a persones amb discapacitat
5. Centres de dia per a malalts mentals crònics
b) Centres residencials
1. Residències per a persones amb discapacitat
2. Centres específics per a malalts mentals crònics (CEEM)
3. Habitatges tutelats per a persones amb discapacitat
4. Habitatges tutelats per a persones amb malaltia mental crònica
Tercera. Requisits dels beneficiaris
1. Els centres hauran de disposar d'autorització per al seu funcionament i, en cas de trobar-se esta en fase de tramitació, adequar-se als criteris establits en el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social i de Registre i Autorització de Funcionament dels Servicis i Centres d'Acció Social a la Comunitat Valenciana, i pel que fa a l'estat de les instal·lacions, a la infraestructura, al personal de què disposen, a les prestacions que oferixen, i a qualsevol altre requisit en el que establixen les següents normes reglamentàries:
a) Orde de 9 d'abril de 1990, de la conselleria de Treball i Seguretat Social, per la qual es desenvolupa el Decret 40/1990, de 26 de febrer, del Consell de la Generalitat Valenciana, sobre Registre, Autorització i Acreditació dels Servicis Socials de la Comunitat Valenciana (DOGV núm. 1.291, de 26 d'abril de 1990).
b) Orde de 3 de febrer de 1997, de la conselleria de Treball i Afers Socials, que modifica la dita orde a fi d'atendre els nous servicis que es prestaran a malalts mentals crònics a la Comunitat Valenciana (en la seua redacció per correcció d'errors en DOGV núm. 2.937, de 24 de febrer de 1997), modificada per Orde de 9 de maig de 2006 (DOGV núm. 5.255, de 10 de maig de 2006).
c) Orde de 21 de setembre de 2001, de la conselleria de Benestar Social, per la qual es regulen les condicions i requisits de funcionament dels centres d'estimulació precoç (DOGV núm. 4.106, de 15 d'octubre de 2001).
d) Decret 182/2006, d'1 de desembre, del Consell, pel qual s'establixen les condicions i els requisits específics per a l'autorització dels habitatges tutelats per a persones amb discapacitat o amb malaltia mental crònica (DOGV núm. 5.402, de 5 de desembre de 2006).
2. Per a ser perceptors de la subvenció, els sol·licitants d'ajudes per a centres que atenen el sector de persones amb discapacitat adquirixen per la concessió d'esta, a més de les obligacions establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i en la Llei 38/2003, de 17 de novembre, General de Subvencions, les obligacions específiques següents:
2.1. Atendre les sol·licituds d'admissió dels usuaris i la seua demanda de places en condicions d'igualtat i no discriminació.
Així mateix es comprometen a comunicar les baixes d'usuaris atesos en la direcció territorial de Benestar Social en un termini màxim de tres dies.
2.2. Comunicar a la Direcció General per a les Persones amb Discapacitat o a la direcció territorial de Benestar Social corresponent, la sol·licitud i la concessió de tota ajuda per part d'altres organismes públics o privats, i aportar la documentació justificativa de percebre estes ajudes i la destinació concreta dels fons, i s'incorrerà en causa de minoració dels imports corresponents i reintegrament de les quantitats indegudament percebudes en cas d'incompliment d'esta obligació.
2.3. Complir l'horari d'atenció als usuaris i el calendari laboral anual especificat en el pla d'actuació del centre per a l'exercici en què es concedix l'ajuda.
2.4. Formalitzar adequadament els documents de seguiment tècnic i financer elaborats per la Direcció General per a les Persones amb Discapacitat i assumir les actuacions de control financer que corresponen a la Intervenció General en relació amb la subvenció.
2.5. No alterar la finalitat de les subvencions i complir amb les obligacions que establix la legislació vigent per als perceptors de fons públics.
2.6. Facilitar la inspecció i el control de la conselleria de Benestar Social i, en particular, de la Direcció General per a les Persones amb Discapacitat, a fi de conéixer qualsevol aspecte de l'activitat objecte de la subvenció.
2.7. Deixar constància expressa de la condició de centre subvencionat per la Generalitat en qualsevol relació amb tercers.
2.8. Justificar les ajudes concedides en el termini màxim establit en la present orde.
2.9. Atindre's a la coordinació i planificació que establisca la Direcció General per a les Persones amb Discapacitat, a fi de racionalitzar i optimitzar l'ús dels recursos disponibles en matèria de servicis socials.
Quarta. Documentació que s'ha de presentar amb la sol·licitud
1. Sol·licitud, degudament emplenada i subscrita pel representant de l'entitat, segons model oficial que figura en l'annex VII.
Cada entitat demanarà en una única sol·licitud les subvencions per a manteniment de centres.
2. Fitxa emplenada de manteniment de tercers (segons model oficial que figura en l'annex de l'Orde de 31 d'agost de 2007, de la conselleria d'Economia, Hisenda i Ocupació, publicada en DOCV núm. 5.596, d'11 de setembre de 2007, pàg. 35200-35481), que servirà per a acreditar la titularitat del compte bancari a través de la qual el beneficiari desitja percebre la subvenció.
3. Pla d'actuació per a l'exercici sol·licitat i memòria de les activitats realitzades en l'exercici anterior, especificant el calendari laboral anual i l'horari d'atenció als usuaris del centre.
4. Les tarifes de preus dels servicis del centre, d'acord amb el que establix l'article 59, apartat e, de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.
Cinquena. Determinació de la quantia de la subvenció
1. La subvenció es concretarà en funció dels mòduls econòmics que, sobre la base del cost/persona/dia se fixen en els apartats 2.1 i 2.2, a la vista de les necessitats manifestades en la sol·licitud i de l'estimació d'ingressos que, en concepte d'aportacions dels usuaris o altres fonts, es derive de l'anàlisi de la documentació presentada o que haja sigut requerida, incrementant-se, en tot cas, els mòduls relacionats en els conceptes que es relacionen en els apartats 3.1 a 3.5.
2. Els mòduls econòmics que han de ser aplicats en el càlcul de les subvencions regulades en esta secció són, com a màxim, els següents:
2.1. Persones amb discapacitat física, psíquica i sensorial
a) Centres d'estimulació precoç o d'atenció primerenca (220 dies): fins a 16,12 euros/plaça/dia
b) Centres ocupacionals per a persones amb discapacitat (220 dies): fins a 24,03 euros/plaça/dia
c) Centres de dia (220 dies): fins a 33,31 euros/plaça/dia
d) Residències de discapacitats (365 dies)
1. Físics/psíquics autònoms: fins a 24,08 euros/plaça/dia
2. Psíquics severs o profunds: fins a 40,10 euros/plaça/dia
e) Habitatges tutelats per a persones amb discapacitat física o psíquica (365 dies): fins a 39,60 euros/plaça/dia
2.2. Persones amb malaltia mental crònica
a) Centres de rehabilitació i integració social de malalts mentals (CRIS): fins a 18,30 euros/plaça/dia
b) Centres de dia per a malalts mentals: fins a 19,52 euros/plaça/dia
c) Residències de malalts mentals: fins a 49,44 euros/plaça/dia
d) Habitatges tutelats per a persones amb malaltia mental crònica (365 dies) fins a 47,80 euros/plaça/dia
3. Els mòduls relacionats en els apartats 2.1 i 2.2 podran veure's incrementats en els conceptes següents:
3.1. Plusos de direcció, treball nocturn i festivitat i triennis del personal.
3.2. Arrendaments, assegurances, transport d'usuaris, tributs i contractes anuals de manteniment de les instal·lacions. Estos conceptes podran ser subvencionats fins a un màxim del 100% en la mesura que siga una despesa justificada.
3.3. Figures professionals específiques en matèria de rehabilitació i integració, que es preveuen en determinats centres d'atenció a persones amb discapacitat o persones amb malaltia mental crònica, que per les característiques dels usuaris es considere ho requerisquen.
3.4. En aquells centres d'estimulació precoç o d'atenció primerenca que, excepcionalment, funcionaren en règim no ambulatori, es podrà incrementar el seu mòdul fins a 29,76 euros/persona/dia.
3.5. En els centres de dia en què la població atesa siga majoritàriament de paralítics cerebrals, el mòdul es podrà incrementar fins a 54,10 euros/persona/dia.
Sisena. Criteris de valoració
1. Per a la valoració i concessió d'estes subvencions, la Direcció General per a les Persones amb Discapacitat atendrà als criteris establits en la base cinquena, atenint-se a la planificació i racionalització dels recursos i a les limitacions pressupostàries.
2. La quantia de les subvencions estaran en funció de:
a) Quant a les despeses: nombre d'usuaris/places autoritzades, plantilla de personal aprovada i pla d'actuació dels centres.
b) Quant als ingressos: aportació de l'entitat, col·laboració econòmica d'altres organismes o entitats i aportació dels usuaris.
3. Es constituirà una comissió de valoració en les direccions territorials corresponents composta per:
- director o directora territorial de Benestar Social, en qualitat de president.
- cap d'Àrea d'Integració Social, Lluita contra la Discriminació i Accessibilitat de Persones amb Discapacitat
- cap de Servici d'Acció Social
- caps de Servici de Discapacitats i de Malalts Mentals Crònics
- caps de Secció de Discapacitat i de Centres de la Direcció General
- cap de la Secció de Discapacitats de la direcció territorial, en qualitat de secretari
- tècnics que hagen estudiat els expedients
Setena. Publicitat
Quan per les entitats subvencionades es faça publicitat a través de qualsevol mitjà de comunicació o difusió dels centres que han sigut objecte de subvenció, totalment o parcialment, per mitjà de les ajudes a què es referix esta orde, serà obligatori fer constar explícitament que es tracta d'un centre «subvencionat per la conselleria de Benestar Social de la Generalitat».
En els locals dels centres subvencionats deurà exposar-se, en lloc visible, una placa d'identificació en què s'indique la condició de subvencionat per la Generalitat, i incorporar l'emblema oficial de la Generalitat quan l'ajuda siga superior al 50% del cost del servici.
Huitena. Documentació justificativa de la despesa
1. En el cas de subvencions que financen el manteniment de centres, la justificació de la despesa consistirà en la presentació, davant de la direcció territorial de Benestar Social corresponent, de tota la documentació necessària per a acreditar la despesa realitzada, entre la qual haurà d'incloure's, almenys, la següent:
- Documents acreditatius de la despesa corresponent a la nòmina de treballadors del centre, incloent els fulls de salari degudament subscrits per estos i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure la certificat bancària d'haver sigut pagat o carregat en compte.
- Si hi ha persones treballant en el centre en virtut de contractes de prestació de servicis hauran d'aportar-se les corresponents factures emeses pels esmentats professionals, i també la documentació acreditativa que estos complixen els requisits exigits per la legislació tributària vigent.
Les factures acreditatives de la despesa realitzada hauran de reunir els requisits arreplegats en el Reial Decret 1496/2003, de 28 de novembre, pel qual s'aprova el reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, 29 de novembre de 2003) i normativa de desplegament. L'esmentada despesa haurà d'haver sigut realitzada amb anterioritat al 31 de desembre de 2008.
2. Les corporacions locals podran substituir l'esmentada documentació per certificació expedida per l'interventor local en què consten les quantitats aplicades objecte de la subvenció amb detall exprés dels diferents conceptes subvencionats, de les unitats i dels imports parcials. Les dites quantitats han de trobar-se, almenys, en situació d'obligacions reconegudes, i així haurà de fer-se constar en la certificat.
3. La justificació total presentada pel beneficiari haurà de ser, com a mínim, igual a la despesa total estimada del centre o programa objecte de la subvenció, i no poden ser compensades entre si les quantitats subvencionades per diferents centres i programes, ni respecte a despeses de personal.
4. En el cas d'ajudes destinades a centres, la despesa que cal justificar serà, com a mínim, igual al cost estimat de funcionament del centre que va servir de base per al càlcul de la subvenció, que ha d'estar desglossat entre els distints conceptes objecte de subvenció que consten en la resolució o en els documents que acompanyen a esta.
5. La conselleria de Benestar Social no assumirà obligacions que deriven de la relació laboral del personal dels centres subvencionats, sinó que seran els titulars dels mateixos centres els que respondran amb caràcter exclusiu.
ANNEX V
Bases reguladores per a la concessió de subvencions per al desenvolupament de programes de servicis socials especialitzats per a persones amb discapacitat o amb malaltia mental crònica
Primera. Sol·licitants
Podran sol·licitar les subvencions corresponents per al desenvolupament de programes les entitats sense ànim de lucre que estiguen inscrites en el Registre de Titulars d'Acció Social, Centres i Servicis de la conselleria de Benestar Social, la funció principal de les quals siga l'atenció a persones amb discapacitat o persones amb malaltia mental crònica.
Les corporacions locals i les mancomunitats, constituïdes d'acord amb el que disposa l'article 3.2 de la Llei 7/1985, reguladora de les Bases de Règim Local, podran sol·licitar les ajudes relatives a programes dirigits a persones amb malaltia mental crònica, de conformitat amb el que disposen les presents bases.
Segona. Objecte i tipologia dels programes
Les ajudes arreplegades en esta secció seran destinades al desenvolupament de programes definits en el títol II de l'Orde de 9 d'abril de 1990, de la conselleria de Treball i Seguretat Social (DOGV núm. 1291, de 26 d'abril de 1990):
1. Programes de convivència destinats a afavorir la integració comunitària que propicie la relació amb altres persones a través dels recursos normalitzats.
Es consideren programes de convivència, entre altres, els programes d'oci i temps lliure, els clubs d'oci i els campaments d'estiu.
2. Programes de cooperació social destinats a potenciar la vida de la comunitat propiciant la participació en tasques comunes i fomentant la iniciativa social.
Es consideren programes de cooperació social, entre altres: els grups d'autoajuda, acollida i tornada a casa, i activitats de foment de la participació social.
3. Programes d'intervenció per a la prevenció i inserció social destinats a afavorir la integració social, que donen suport tant a les persones amb discapacitat, com al seu entorn familiar.
Es consideren programes d'intervenció per a la prevenció i inserció social, entre altres, el respir familiar, suport i intervenció domiciliària; suport a la prevenció de recaigudes, intervenció psicosocial i psicoeducativa amb famílies, i campanyes de mentalització i sensibilització.
Tercera. Requisits i obligacions dels beneficiaris
1. Les entitats sol·licitants de subvenció hauran d'especificar la quantitat que es comprometen a aportar per a la realització de cada programa.
1.1. Les entitats sense ànim de lucre hauran d'especificar el cost dels programes dirigits a les persones amb discapacitat o amb malaltia mental crònica, que se sufragarà amb fons propis o altres recursos vinculats a l'activitat (aportacions d'altres entitats, aportacions dels usuaris o altres ingressos), que hauran de ser acreditats en els termes que preveu l'article 30.4 de la Llei 38/2003, de 17 de novembre, General de Subvencions.
1.2. Les entitats locals hauran de cobrir, almenys, el 25% del cost dels programes dirigits a malalts mentals crònics, amb fons propis o altres recursos vinculats a l'activitat, que hauran de ser acreditats en els esmentats termes.
2. Les entitats respondran amb caràcter exclusiu de les obligacions que deriven de la relació laboral o de prestació de servicis per a la realització del programa.
3. A més de les obligacions establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i en la Llei 38/2003, de 17 de novembre, General de Subvencions, per a ser perceptors de la subvenció, les entitats adquirixen per la concessió d'esta, les obligacions específiques següents:
a) Ingressar l'import total dels ingressos que generen els programes subvencionats, tant en concepte de subvenció com d'aportació dels usuaris o participants, en un compte bancari obert exclusivament per als ingressos i pagaments realitzats a càrrec de la subvenció rebuda.
A les entitats sense ànim de lucre que tinguen adaptada la seua comptabilitat al pla general comptable i a les entitats locals no els serà aplicable l'obligació assenyalada en el paràgraf anterior.
b) Realitzar l'activitat que fonamenta la concessió de la subvenció en la forma, condicions i termini establits per a cada programa en la resolució de concessió.
c) Tindre subscrita pòlissa d'assegurança d'accidents i malaltia i de responsabilitat civil a favor del personal que participa en els programes subvencionats, que cobrisca, si és el cas, els sinistres del voluntariat i els que es produïsquen a tercers en l'exercici de les activitats encomanades, d'acord amb allò que s'ha exigit en l'article 6.2.c) de la Llei de la Generalitat 4/2001, de 19 de juny, del Voluntariat.
d) Presentar memòria justificativa de la realització de cada programa que és objecte de subvenció, conforme s'establix en la base novena, en tot cas abans del 31 de gener de 2007.
Quarta. Documentació que cal presentar amb la sol·licitud
1. Sol·licitud, degudament emplenada i subscrita pel representant de l'entitat, segons model oficial que figura en l'annex VII.
Cada entitat demanarà en una única sol·licitud les subvencions per a finançament de programes.
2. Fitxa emplenada de manteniment de tercers (segons model oficial que figura en annex de l'Orde de 31 d'agost de 2007, de la conselleria d'Economia, Hisenda i Ocupació, publicada en DOCV núm. 5.596, d'11 de setembre de 2007, pàg. 35631-35148), que servirà per a acreditar la titularitat del compte bancari a través de la qual el beneficiari desitja percebre la subvenció.
3. Memòria explicativa del programa o programes sol·licitats per a l'exercici i memòria de les activitats realitzades en l'exercici anterior, en què s'especifique el calendari laboral anual i l'horari d'atenció als usuaris del programa.
La presentació de memòria explicativa dels programes arreplegarà com a contingut mínim i estructura la següent:
- denominació del programa
- sector concret a què està destinat
- àmbit geogràfic de la iniciativa
- nombre d'usuaris/participants previst
- anàlisi de situació i de la seua necessitat
- descripció dels objectius i accions que cal desenvolupar
- complementarietat amb altres recursos
- capacitat de gestió de l'entitat
- cooperació institucional
- previsió d'ingressos i despeses
- persona responsable del programa
Cinquena. Determinació de la quantia de la subvenció
1. Els mòduls econòmics que han de ser aplicats en el càlcul de les subvencions de campaments per a persones amb discapacitat i estades de respir familiar són els següents:
a) Campaments/vacances per a persones amb discapacitat (15 dies)
1.1. Persones amb discapacitat psíquica lleugera o moderada, paralítics cerebrals i discapacitats físics que no necessiten d'assistència d'una altra persona en les activitats de la vida diària: fins a 409,58 euros/estada total.
1.2. Persones amb discapacitat psíquica severa o profunda, paralítics cerebrals i discapacitats físics que necessiten d'assistència d'una altra persona en les activitats de la vida diària: fins a 636,54 euros/estada total.
b) Estades de respir familiar: fins a 34,00 euros/persona/dia
2. La quantia de les subvencions per a la resta de programes de servicis socials estarà en funció de:
a) Quant a les despeses: nombre d'usuaris, recursos humans i materials.
b) Quant als ingressos: aportació de l'entitat, col·laboració econòmica d'altres organismes o entitats i aportació dels usuaris.
3. Dels imports subvencionats podran destinar-se fins a un màxim del 30% per a despeses de manteniment, i fins a un màxim del 10% per a despeses de dietes, desplaçaments i difusió gràfica o material divulgatiu relacionat amb el programa que s'ha de realitzar, sempre que el cost d'estos no siga assumit o subvencionat per una altra entitat o medi.
Sisena. Prioritats i criteris de valoració
1. Per a la valoració i concessió d'estes ajudes, la Direcció General per a les Persones amb Discapacitat s'atindrà als criteris de la planificació i racionalització dels recursos i a les limitacions pressupostàries.
2. S'establix el següent orde de prioritats per a la concessió d'estes subvencions:
Primer. Programes d'estades de respir per a atendre urgències i pal·liar situacions d'estrés en aquelles famílies que tinguen en el seu nucli alguna persona discapacitada.
Segon. Altres programes en el sector de les persones amb discapacitat que hagueren sigut subvencionades en l'exercici anterior sempre que es considere convenient la seua continuïtat per raons d'interés públic.
Tercer. Qualsevol nou projecte de programa que es promoga, sempre que siga avaluat favorablement i determinat idoni.
3. Seran criteris d'avaluació per a la continuïtat dels programes i la subvenció de nous projectes els següents:
- La qualitat del programa (objectius, metodologia i interés social).
- La capacitat organitzativa i professional per a la realització del projecte.
- La viabilitat econòmica i el pressupost ajustat.
- La major contribució de l'entitat sol·licitant, amb fons propis o aliens, per al seu adequat desenvolupament.
- Cobrir amb les seues actuacions un major àmbit territorial o poblacional i l'adequació del nombre de beneficiaris al tipus de programa, en el cas d'entitats i institucions d'àmbit local.
- La coherència interior del programa i de les seues actuacions per a l'atenció de necessitats socials, en relació amb la cobertura pública o privada existent, i també el nivell de coordinació i complementarietat amb altres recursos.
Quant als objectius programats:
- Promoure l'autonomia personal i atenció a les persones amb discapacitat en situació de dependència en el seu propi entorn familiar i social.
- Previndre les situacions de major dependència, evitar el seu agreujament i reduir les seues conseqüències en les persones amb discapacitat en estat de dependència, atenent les seues necessitats específiques.
- Dur a terme mesures que fomenten l'autonomia i desenvolupament personal, i també el suport a les famílies i als col·lectius implicats en l'àrea d'intervenció de les persones amb discapacitat, com a alternatives a l'ingrés en centres.
- Afavorir la convivència i la integració de les persones amb discapacitat física, psíquica, sensorial o per malaltia mental crònica.
- Desenvolupar actuacions específiques per a la prevenció de la discapacitat i la integració social de les persones amb malaltia mental crònica.
- Dinamitzar l'atenció a les persones presumptament incapaces o incapacitades per a satisfer necessitats socials no cobertes.
Setena. Comissions de valoració
Es constituiran les següents comissions de valoració de subvencions destinades a l'avaluació de programes:
a) Per a aquelles sol·licituds d'entitats que presenten programes únicament d'àmbit provincial, seran valorades per una comissió de valoració que es constituirà en les direccions territorials composta per:
- director o directora territorial de Benestar Social, en qualitat de president
- Cap de l'Àrea d'Integració Social, Lluita contra Discriminació i Accessibilitat de les Persones amb Discapacitat
- Cap del Servici d'Acció Social
- Caps del Servici de Discapacitats i de Malalts Mentals Crònics
- Cap de la Secció de Discapacitats de la direcció territorial, en qualitat de secretari.
- Tècnics o tècniques de la secció que hagen avaluat els expedients
b) Les sol·licituds de programes presentats per federacions, l'execució dels quals comprenga actuacions en les tres províncies de la Comunitat Valenciana i, a més, el programa presentat atenga directament a un nombre superior a 500 persones físiques associades, seran valorats per una comissió de valoració d'àmbit territorial autonòmic, composta almenys per:
- Cap de l'Àrea d'Integració Social, Lluita contra Discriminació i Accessibilitat de les Persones amb Discapacitat, en qualitat de president
- Caps del Servici de Discapacitats i de Malalts Mentals Crònics
- Cap de la Secció de Discapacitats
- Caps de la Secció de Discapacitats de les direccions territorials
- Un tècnic designat pel director general per a les Persones amb Discapacitat, en qualitat de secretari.
c) Les sol·licituds de programes presentats per federacions que només tinguen actuacions en una o dos províncies, o bé el programa presentat atenga directament a un nombre inferior a 500 a persones físiques associades, seran valorats per la comissió de valoració de l'àmbit de la direcció territorial de la província en què tinga la seua seu social l'associació o federació sol·licitant.
Huitena. Publicitat
Quan per les entitats subvencionades es faça publicitat a través de qualsevol mitjà de comunicació, programa de mà, fullet explicatiu, guia d'activitats, etc., dels programes que han sigut objecte de subvenció, totalment o parcialment, per mitjà de les ajudes a què es referix esta orde, serà obligatori fer constar explícitament que es tracta d'un programa «subvencionat per la conselleria de Benestar Social de la Generalitat», i incorporar, si és el cas, l'emblema oficial de la Generalitat.
Novena. Documentació justificativa de la despesa
1. En el cas de subvencions corresponents a programes, la justificació de la despesa consistirà en la presentació davant de la direcció territorial de Benestar Social corresponent o davant de la Direcció General per a les Persones amb Discapacitat, si és el cas, de tota la documentació necessària per a acreditar la despesa realitzada, entre la qual haurà d'incloure's la següent:
Memòria justificativa i explicativa de la realització de cada programa que és objecte de subvenció.
A estos efectes, els continguts mínims de les dites memòries seran els següents:
- Breu contingut d'actuacions realitzades.
- Nombre d'usuaris/participants directes.
- Resum econòmic: estat de liquidació del programa, desglossat per origen de finançament i per conceptes de despesa.
- Objectius desenvolupats, quantificats en la mesura que siga possible.
- Resultats obtinguts del programa, quantificats i valorats.
- Desviacions respecte dels objectius previstos.
- Firma de persona responsable del programa i de representant de l'entitat.
Documents acreditatius de la despesa corresponent a les despeses del personal que participa en la realització del programa, incloent els fulls de salari degudament subscrits pels treballadors i els documents acreditatius del pagament a la Seguretat Social de les quotes relatives a les cotitzacions socials d'estos, on figure el certificat bancari d'haver sigut pagat o carregat en compte.
En el cas que existisquen persones que col·laboren en els programes a canvi d'una gratificació, hauran de presentar-se els rebuts justificatius de la despesa, en què conste el nom de l'entitat, i el nom, cognoms i DNI de la persona col·laboradora. Així mateix, si hi ha professionals col·laborant en els programes en virtut de contractes de prestació de servicis, hauran d'aportar-se les corresponents factures emeses pels esmentats professionals, i també la documentació acreditativa que estos complixen els requisits exigits per la legislació tributària vigent.
Les factures acreditatives de la despesa realitzada hauran de reunir els requisits arreplegats en el Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, 29 de novembre de 2003) i normativa de desplegament.
2. Les corporacions locals podran substituir l'esmentada documentació per certificació expedida per l'interventor local en què consten les quantitats aplicades objecte de la subvenció amb detall exprés dels diferents conceptes subvencionats, de les unitats i dels imports parcials. Les dites quantitats han de trobar-se, almenys, en situació d'obligacions reconegudes i així haurà de fer-se constar en la certificat.
3. La justificació total presentada pel beneficiari haurà de ser, com a mínim, igual a la despesa total estimada del centre o programa, objecte de la subvenció, i no poden ser compensades entre si les quantitats subvencionades per diferents centres i programes.
4. Les despeses que s'han de justificar en les subvencions relatives a programes es correspondran sempre amb els continguts dels esmentats programes, i no seran admissibles despeses d'actuacions que no estiguen específicament previstes en la descripció dels programes subvencionats. Així mateix, no podran ser compensades entre si les quantitats justificades corresponents a diferents programes subvencionats.
5. La conselleria de Benestar Social no assumirà obligacions que deriven de la relació personal dels programes subvencionats, sinó que seran les entitats titulars d'estos els que respondran amb caràcter exclusiu.